బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
ఐపీఎల్ తరహాలో బోట్ రేస్.. విజేతకు 10 లక్షలు
భారత్‌లో ఐపీఎల్‌కు ఎంత ఆదరణ ఉందో అందరికీ తెలిసిందే. నెల రోజులకు పైగా జరిగే ఈ ఐపీఎల్ సంబరాన్ని కోట్లాది మంది భారతీయులు ఎంతో ఆసక్తిగా వీక్షిస్తూ ఉంటారు.
Samayam Telugu | Updated:
Jun 12, 2018, 03:29PM IST
ఐపీఎల్ తరహాలో బోట్ రేస్.. విజేతకు 10 లక్షలు
భారత్‌లో ఐపీఎల్‌కు ఎంత ఆదరణ ఉందో అందరికీ తెలిసిందే. నెల రోజులకు పైగా జరిగే ఈ ఐపీఎల్ సంబరాన్ని కోట్లాది మంది భారతీయులు ఎంతో ఆసక్తిగా వీక్షిస్తూ ఉంటారు. ఇప్పుడు ఇదే తరహాలో పడవ పోటీలు రాబోతున్నాయి. కేరళ రాష్ట్రం పడవ పోటీలకు పెట్టింది పేరు. ఏటా అక్కడ స్నేక్ బోట్ రేస్‌లు నిర్వహిస్తుంటారు. అయితే ఈ ఏడాది ఐపీఎల్ తరహాలో స్నేక్ బోట్ రేస్ టోర్నమెంట్ నిర్వహించాలని కేరళ టూరిజం శాఖ నిర్ణయించింది. ఆగస్టు నుంచి ఈ పోటీలు ప్రారంభంకానున్నాయి. ‘కేరళ బోట్ రేస్ లీగ్ (కేబీఆర్ఎల్)’ పేరిట ఈ పడవ పోటీలను నిర్వహించనున్నారు. అలప్పుజలోని పున్నమడక్కాయల్‌లో జరిగే నెహ్రూ ట్రోఫీ బోట్ రేస్, కొల్లాంలో జరిగే ప్రెసిడెంట్స్ ట్రోఫీ బోట్ రేస్‌లను ఈ లీగ్ కిందకు తీసుకురానున్నారు.
కేరళ బోట్ రేస్ లీగ్ ఈ ఏడాది ఆగస్టు 11న ప్రారంభమై నవంబర్ 1న ముగుస్తుంది. కేరళ టూరిజం మంత్రి కొడకంపల్లి సురేంద్రన్ ఆధ్వర్యంలో జరిగిన సమావేశంలో ఈ నిర్ణయం తీసుకున్నారు. నెహ్రూ ట్రోఫీ బోట్ రేస్‌ను క్వాలిఫయర్ రేస్‌గా పరిగణించనున్నారు. ఇందులో అర్హత సాధించిన జట్లు కేరళ బోట్ రేస్ లీగ్‌లో పాల్గొంటాయి. ఈ లీగ్‌లో మొత్తం 12 మ్యాచ్‌లు ఉంటాయి. నెహ్రూ ట్రోఫీలో అత్యుత్తమ ప్రదర్శన కనబరిచిన తొమ్మిది స్నేక్ బోట్ పెర్ఫార్మర్లను లీగ్‌కు ఎంపిక చేస్తారు. పున్నమాడ, పులింకున్ను, కైనకరి, కరువట్ట, మావెలిక్కర, కయాంకుళం, పిరవోం, పూతొట్ట, కొట్టాపురం, తళతంగడి, కలాల్డా, కొల్లాం వేదికలుగా ఈ పోటీలు జరగనున్నాయి.
ఈ లీగ్‌కు అర్హత సాధించిన తొమ్మి జట్లకు ప్రతి వేదిక నుంచి బోనస్‌గా రూ.4 లక్షలు అందజేస్తారు. ప్రతి లీగ్ మ్యాచ్‌లో తొలి ముగ్గురు విజేతలకు రూ.1 లక్ష నుంచి రూ. 5 లక్షల ఇస్తారు. ఇక మొత్తం లీగ్ విజేతలకు రూ. 6 లక్షల నుంచి రూ. 10 లక్షలు నగదు బహుమతి అందుతుంది. కాగా, ఈ లీగ్ వల్ల రాష్ట్రంలోని సంప్రదాయ పడవ పోటీలకు ఎలాంటి నష్టం వాటిల్లదని కేరళ టూరిజం శాఖ స్పష్టం చేసింది. మూలం, నీరేట్టుపురం, అరాన్ముల, పాయిపట్టు, ఇతర ప్రాంతాల్లో జరిగే పోటీలను లీగ్‌ కిందకు తీసుకురాలేదని వెల్లడించింది. ఆ పోటీలన్నీ ఎప్పటిలానే జరుగుతాయని ప్రకటించింది.
Read this news in Malayalam
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.